**Asier Illarramendi Andonegi** (s. 8. maaliskuuta 1990 Mutriku, Gipuzkoa, Baskimaa, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Real Sociedadia ja on pelipaikaltaan puolustava keskikenttäpelaaja.

Seurajoukkueura
---------------

Illarramendi pelasi juniorivuosiensa jälkeen Real Sociedadin reservijoukkueessa Real Sociedad B:ssä 93 ottelua tehden seitsemän maalia vuosien 2008–2011 aikana. Kaudeksi 2009–2010 reservijoukkue putosi Tercera Divisióniin, mutta nousi heti kaudeksi 2010–2011 takaisin Segunda División B:hen. Kaudella 2009–2010 Illarramendi teki debyyttinsä Real Sociedadin Segunda Divisiónissa pelanneessa edustusjoukkueessa, mutta pelasi vielä tuota yhtä ottelua lukuun ottamatta reservijoukkueessa. Real Sociedad nousi kauden päätteeksi Primera Divisióniin ja Illarramendi tekikin seuraavalla kaudella pääsarjadebyyttinsä 23. tammikuuta 2011 Villarrealia vastaan. Yhteensä otteluja edustusjoukkueessa kertyi kauden aikana kolme.

Kaudella 2011–2012 Illarramendi pelasi ainoastaan Real Sociedadin edustusjoukkueessa ja otteluja kertyi jo 18. Seuraavalla kaudella 2012–2013 hän onnistui lopullisesti vakiinnuttamaan pelipaikkansa joukkueen avauskokoonpanossa, pelaten yhteensä 32 ottelua. 

12. heinäkuuta 2013 Illarramendi siirtyi espanjalaisjätti Real Madridiin seuran uudella espanjalaisesta pelaajasta maksetulla ennätyssummalla 32 miljoonaa euroa. Sopimus oli pituudeltaan kuusivuotinen. Ensimmäisen maalinsa Real Madridille hän teki joulukuussa 2013 Olimpic Xativaa vastaan Copa del Reyssä. Illarramendi edusti Real Madridia kahden kauden ajan ja oli saavuttamassa muun muassa Mestarien liigan ja Copa del Reyn mestaruutta kaudella 2013–2014. Hän pelasi kaikkiaan 90 virallisessa ottelussa, joista 42 hän oli avauskokoonpanossa.

Kaudeksi 2015–2016 Illarramendi palasi Real Sociedadiin noin 17 miljoonan euron kaupassa ja kuusivuotisella sopimuksella.

Saavutukset
-----------

**Seurajoukkue**

* Mestarien liiga: 2013–2014
* Espanjan cup: 2013–2014
* Euroopan supercup: 2014
* Seurajoukkueiden maailmanmestaruus: 2014

Lähteet
-------

1. ↑  Comunicado oficial sobre el fichaje de Illarramendi Real Madrid. Viitattu 12.7.2013. (espanjaksi)
2. ↑  Asier Illarramendi ya es nuevo jugador del Real Madrid Marca. Viitattu 12.7.2013. (espanjaksi)
3. ↑  marca.com: El Madrid cumple con su tarea. *marca.com*. Viitattu 19.12.2013. (espanjaksi)
4. ↑  Illarramendi: Asier Illarramendi Andonegi *BDFutbol*. Viitattu 26.8.2015. (englanniksi)
5. ↑  La Real ficha a Illarra  26.8.2015. Real Sociedad. Viitattu 26.8.2015. (espanjaksi)
6. ↑  Illarra firma seis temporadas por la Real Sociedad *Marca*.  26.8.2015. Unidad Editorial. Viitattu 26.8.2015. (espanjaksi)

Aiheesta muualla
----------------

* Asier Illarramendi BDFutbol-sivustolla (englanniksi)
* Asier Illarramendi Futbolme-sivustolla (espanjaksi)
* Asier Illarramendi Transfermarkt-sivustolla (englanniksi)

Real Sociedad – Primera División
1 Remiro |
2 Sola |
3 Zubimendi |
4 Illarramendi |
5 Zubeldia |
6 Elustondo |
7 Barrenetxea |
8 Merino |
9 Fernández |
10 Oyarzabal |
11 Cho |
12 Muñoz |
13 Zubiaurre |
14 Kubo |
15 Rico |
16 Guevara |
17 Navarro |
18 Gorosabel |
19 Sørloth |
20 Pacheco |
21 Silva |
22 Turrientes |
23 Méndez |
24 Le Normand |
25 Sadiq |
Valmentaja Alguacil